## Zakon o izmjenama i dopunama Zakona a izborima zastupnika u Sabor Republike Hrvatske

### NN 1/1993 (6.1.1993.), Zakon o izmjenama i dopunama Zakona a izborima zastupnika u Sabor Republike Hrvatske

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske donosim

## UKAZ

### o proglašenju Zakona o izmjenama i dopunama Zakona a izborima zastupnika u Sabor Republike Hrvatske

Proglašavam Zakon o izmjenama i dopunama Zakona o izborima zastupnika
u Sabor Republike Hrvatske koji je donio Zastupnički dom Sabora Republike
Hrvatske na sjednici 5. siječnja 1993.

Zagreb, 6. siječnja 1993.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o izborima zastupnika u Sabor Republike Hrvatske

Članak 1.

U Zakonu o izborima zastupnika u Sabor Republike Hrvatske ("Narodne
novine", br. 22/92.) u članku 6. stavak 2. mijenja se i glasi: "Zastupnik
ne može istodobno biti sudac Ustavnog suda Hrvatske, sudac, javni tužitelj,
zamjenik javnog tužitelja, javni pravobranitelj, zamjenik javnog pravobranitelja,
pučki pravobranitelj, zamjenik pučkog pravobranitelja, pomoćnik ministra,
direktor državnog zavoda, direktor organa u sastavu ministarstva, predstojnik
Ureda Vlade Republike Hrvatske. Zakonom se može propisati da je zastupnička
dužnost nespojiva i sa nekom drugom dužnošću". Iz stavka 3. dodaju
se novi stavci 4., 5. i 6. koji glase: "Zastupnika izabranog u izbornoj
jedinici koji prihvati neku od dužnosti iz stavka 2. ovog članka zamjenjuje
zamjenik zastupnika izabran u izbornoj jedinici. Zastupnika izabranog na
državnoj listi koji prihvati neku od dužnosti iz stavka 2. ovog članka
zamjenjuje prvi po redu kandidat na državnoj listi sa koje je izabrani
zastupnik, a koji nije izabran. Zamjenik zastupnika počinje obavljati zastupničku
dužnost prema odredbama ovog članka, nakon što je izabrani zastupnik podnio
ostavku na zastupničku dužnost ili nakon što Zastupnički, odnosno Županijski
dom utvrde da zastupnik obavlja neku od dužnosti iz stavka 2. ovog članka.
Zastupnik ne može istodobno biti predsjednik, potpredsjednik, ministar
ili drugi član Vlade Republike Hrvatske ili zamjenik ministra. Za vrijeme
dok zastupnik obavlja dužnost predsjednika, potpredsjednika, ministra ili
drugog člana Vlade ili zamjenika ministra miruje mu zastupnički mandat,
a zastupničku dužnost umjesto njega obavlja zamjenik zastupnika koji bi
ga zamjenjivao da mu je prestao zastupnički mandat sukladno odredbama stavka
4. i 5. ovog članka".

Članak 2.

U članku 8. točka 4. mijenja se i glasi:"4. ako prihvati izbor
ili imenovanje na neku od dužnosti koja je nespojiva sa zastupničkom dužnosti
prema odredbi članka 6. stavak 2. ovog zakona".

Članak 3.

U članku 12. stavku 2., članku 14. stavku 2., članku 17. stavku 2.,
članku 18., članku 21. stavku 1., članku 39. stavku 1. i 2., članku 40.
stavku 1. i 2., članku 41. stavku 2., članku 44. stavku 2., članku 46.
stavku 1., članku 51. stavku 1. t. 1., članku 54. stavku 1., 2. i 3. i
članku 58. stavku 1. iza riječi: "državna lista" u odgovarajućem
padežu u jednini ili množini dodaju se riječi: "odnosno županijska
lista" u odgovarajućem padežu u jednini ili množini.

Članak 4.

U članku 13. dodaje se novi stavak 5. koji glasi: "Kad birači predlažu
županijsku listu za pravovaljanost kandidature potrebno je prikupiti najmanje
500 potpisa."

Članak 5.

Članak 15. mijenja se i glasi: "Prijedlozi kandidata za zastupnike
i njihove zamjenike koji se prema ovom Zakonu biraju pojedinačno u izbornoj
jedinici moraju prispjeti izbornoj komisiji izborne jedinice najkasnije
u roku od 12 dana od dana raspisivanja izbora. Prijedlozi državnih lista,
odnosno prijedlozi županijskih lista moraju prispjeti Izbornoj komisiji
Republike Hrvatske, odnosno županijskoj izbornoj komisiji najkasnije u
roku od 12 dana od dana raspisivanja izbora. U prijedlogu kandidata iz
stavka 1. ovoga članka obvezatno se navodi ime i prezime, nacionalnost,
adresa i matični broj svakog predloženog kandidata te ovjereno očitovanje
kandidata o prihvaćanju kandidature. U prijedlogu državne liste obvezatno
se uz podatke iz prethodnog stavka navodi naziv liste, a kandidati moraju
biti na listi poredani od rednog broja 1 do zaključno rednog broja 60.
Predlagatelj slobodno utvrđuje redoslijed kandidata na listi. U prijedlogu
županijske liste obvezatno se uz podatke iz stavka 2. i 3. ovoga članka
navodi ime i prezime zamjenika svakog od kandidata na listi, a kandidati
moraju biti na listi poredani od rednog broja 1 do zaključno rednog broja
3. Predlagatelj slobodno utvruje redoslijed kandidata na listi. Naziv liste
jest puni, a ako postoji, i skraćeni naziv stranke, odnosno stranaka ili
stranačke koalicije koja je, odnosno koje su listu predložile. Ako je listu
predložila skupina birača njen je naziv "nezavisna državna lista",
odnosno "nezavisna županijska lista". Nositelj liste ne mora
biti predloženi kandidat na listi."

Članak 6.

U članku 16. dodaje se novi stavak 5. koji glasi: "Županijska izborna
komisija prihvatit će i objaviti županijske liste i zbirnu listu županijskih
lista pod uvjetima, u roku i na način koji su određeni Izbornoj komisiji
Republike Hrvatske za prihvaćanje i objavu državnih lista i zbirne liste
državnih lista u stavku 2. i 3. ovoga članka."

Članak 7.

Članak 27. mijenja se i glasi: "U Županijski dom Sabora Republike
Hrvatske biraju se u svakoj županiji tri zastupnika tako da područje županije
čini jednu izbornu jedinicu i da svi birači, koji pristupe glasovanju,
biraju na temelju županijskih lista, sva tri zastupnika dotične županije.
Broj zastupnika koji će biti izabran sa svake županijske liste utvrđuje
se na slijedeći način: Ukupan broj glasova koje je dobila svaka županijska
lista (biračka masa liste) dijeli se s brojevima od 1 do zaključno 3. Od
svih dobivenih rezultata treći rezultat po redu jest zajednički djelitelj
kojim se dijeli ukupan broj glasova svake županijske liste (biračka masa
liste). Svaka županijska lista dobit će onoliko zastupničkih mjesta koliko
puta ukupni broj njezinih dobivenih glasova (biračka masa) sadrži zajednički
djelitelj. Ako su glasovi tako podijeljeni da se ne može utvrditi koja
bi između dviju ili više županijskih lista dobila koje zastupničko mjesto,
ono će pripasti onoj županijskoj listi koja je dobila više glasova. Županijska
lista koja na izborima dobije manje od 5% glasova, ne sudjeluje u diobi
zastupničkih mjesta."

Članak 8.

Članak 28. mijenja se i glasi: "Sa svake županijske liste izabrani
su kandidati od rednog broja 1 pa do rednog broja koliko je određena lista
dobila zastupničkih mjesta. Zajedno sa zastupnikom koji je izabran za svake
županijske liste, izabran je i njegov zamjenik".

Članak 9.

U članku 29. stavak 1. mijenja se i glasi: "Tijela za provođenje
izbora za zastupnike su: Izborna komisija Republike Hrvatske, izborne komisije
izbornih jedinica, županijske izborne komisije i birački odbori."

Članak 10.

U članku 30. dodaje se novi stavak 3. koji glasi: "Županijsku izbornu
komisiju čine predsjednik i dva člana, od kojih svaki ima zamjenika, koje
imenuje Izborna komisija Republike Hrvatske iz reda sudaca ili drugih pravnika."

Članak 11.

Iza članka 32. dodaje se novi članak 32a. koji glasi: "Članak 32a.
Županijska izborna komisija: 1. brine se za zakonitu pripremu izbora za
zastupnike u Županijski dom; 2. brine se za zakonito provođenje izbora
na biračkim mjestima u županiji; 3. prema obvezatnim uputama Izborne komisije
Republike Hrvatske obavlja sve tehničke pripreme za obavljanje izbora na
području županije; 4. na temelju pravovaljanih prijedloga objavljuje županijske
liste i sastavlja i objavljuje zbirnu listu županijskih lista; 5. nadzire
pravilnost izborne promičbe u skladu s ovim Zakonom; 6. prikuplja i zbraja
rezultate glasovanja za izbor zastupnika u Županijski dom na biračkim mjestima
na području županije i dostavlja ih Izbornoj komisiji Republike Hrvatske
na način i u roku koji ova odredi; 7. obavlja i druge poslove određene
Zakonom."

Članak 12.

U članku 37. dodaje se novi stavak 3. koji glasi: "Glasački se
listić tiska u državnoj tiskari koju odredi Izborna komisija Republike
Hrvatske i koja je pod njenim neposrednim nadzorom, te mora imati otisnuti
serijski broj."

Članak 13.

U članku 38. u stavku 1. dodaje se nova točka 3. koja glasi : "3.
serijski broj."

Članak 14.

U članku 39. u stavku 1. dodaje se nova točka 3. koja glasi : "3.
serijski broj."

Članak 15.

Članak 48. mijenja se i glasi: "Izborna komisija izborne jedinice
odnosno županijska izborna komisija zbrojit će rezultate glasovanja na
biračkim mjestima na svom području najkasnije u roku od 24 sata od sata
zatvaranja birališta. Izborna komisija izborne jedinice, odnosno županijska
izborna komisija dostavit će izborne rezultate na svom području Izbornoj
komisiji Republike Hrvatske zajedno sa zapisnikom o svom radu na način
i u roku koji joj ova odredi."

Članak 16.

Iza članka 49. dodaje se novi članak 49a. koji glasi: "Članak 49a.
O svom radu županijska izborna komisija vodi zapisnik u koji će ubilježiti:

1. broj birača upisanih u popis birača, odnosno izvadak iz popisa birača
na svom području;

2. broj glasalih i broj glasačkih listića koji su proglašeni nevažećim;

3. koliko glasova je dobila svaka županijska lista;

4. broj zastupničkih mjesta koje je dobila svaka županijska lista te
imena i prezimena kandidata sa svake županijske liste koji su izabrani
za zastupnike kao i imena i prezimena njihovih zamjenika.Svaki član županijske
izborne komisije može staviti primjedbe na zapisnik. Zapisnik potpisuju
svi članovi izborne komisije izborne jedinice."

Članak 17.

U članku 51. dodaje se nova točka 4. koja glasi: "Broj zastupničkih
mjesta koja je u svakoj županiji dobila pojedina županijska lista te imena
i prezimena kandidata s pojedine županijske liste koji su u svakoj županiji
izabrani za zastupnike kao i imena i prezimena njihovih zamjenika."

Članak 18.

U članku 52. stavak 4. mijenja se i glasi: "Izborna komisija Republike
Hrvatske dodjeljuje odgovarajuća sredstva izbornim komisijama u izbornim
jedinicama i županijskim izbornim komisijama."

Članak 19.

Ovaj Zakon stupa na snagu danom objave u "Narodnim novinama"
a primjenjuje se od dana stupanja na snagu osim odredbi članaka 1. i 2.
koje se primjenjuju od dana utvrđivanja rezultata prvih izbora za Zastupnički
dom Sabora Republike Hrvatske.

Klasa: 013-01/92-01/02

Zagreb, 5. siječnja 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma

**Sabora Stjepan Mesić, v. r.**

Zakon, NN 1/1993-3